अपने घर में अहंकार छोड़ मिल-जुलकर काम करें
घर-परिवार में नई पीढ़ी वहन करे और पुरानी पीढ़ी सहन करे, तो स्वर्ग ढूंढने के लिए कहीं और नहीं जाना पड़ेगा। अपनी ही छत के नीचे वैकुंठ मिल जाएगा। गलत तब होता है, जब गृहस्थी में पीढ़ियां आमने-सामने हो जाती हैं। अंगद ने एक शब्द
घर-परिवार में नई पीढ़ी वहन करे और पुरानी पीढ़ी सहन करे, तो स्वर्ग ढूंढने के लिए कहीं और नहीं जाना पड़ेगा। अपनी ही छत के नीचे वैकुंठ मिल जाएगा। गलत तब होता है, जब गृहस्थी में पीढ़ियां आमने-सामने हो जाती हैं। अंगद ने एक शब्द बोला और वो हमारे बड़े काम का है।
प्रभु श्रीराम जब वानरों को विदा कर रहे थे, तो अंगद जाना नहीं चाहते थे। तब उन्होंने कहा, ‘नीचि टहल गृह कै सब करिहउं। पद पंकज बिलोकि भव तरिहऊं।’ ‘मैं घर की सब नीची से नीची सेवा करूंगा और आपके चरण कमलों को देख-देखकर भवसागर से तर जाऊंगा। मुझे अपने घर में अपने साथ रहने दीजिए।’
हम अपने घर में एक-दूसरे के साथ प्रेम से रहें, इसके लिए ‘नीची से नीची सेवा’ शब्द बड़े काम का है। इसका अर्थ यह है कि घर में हर काम अहंकार रहित होना चाहिए। यहां नीची से नीची सेवा का अर्थ यह नहीं है कि हम आचरण से गिर जाएं, बल्कि अहंकार को गिरा देना है।
याद रखिए कांटे हाथ-पैर में ही नहीं लगते, दिल में भी चुभ जाते हैं और घरों में ऐसा बहुत होता है। इसलिए घर-परिवार में कोई काम बड़ा या छोटा नहीं होता। अपना घमंड त्याग दें और फिर जो भी काम करें, घर में सब मिलकर करें, मिलकर रहें।